**Príloha**

**k**

**návrhu zákona, ktorým sa mení a dopĺňa zákon č. 513/1991 Zb. Obchodný zákonník v znení neskorších predpisov a ktorým sa mení a dopĺňa zákon č. 530/2003 Z. z. o obchodnom registri a o zmene a doplnení niektorých zákonov v znení neskorších predpisov**

**(Návrh)**

**NARIADENIE VLÁDY**

**Slovenskej republiky**

z ... 2012,

**ktorým sa vykonávajú niektoré ustanovenia Obchodného zákonníka**

Vláda Slovenskej republiky na vykonanie § 369 ods. 2, § 369a a § 369c ods. 1 Obchodného zákonníka v znení zákona č. .../2012 Z. z. (ďalej len „zákon“) nariaďuje:

§ 1

Omeškanie s plnením peňažného záväzku

(k § 369 ods. 2 a § 369a)

(1) Pri omeškaní dlžníka s plnením peňažného záväzku, ktorý vznikol zo záväzkového vzťahu medzi podnikateľmi pri ich podnikateľskej činnosti alebo subjektom verejného práva a podnikateľom pri jeho podnikateľskej činnosti, je výška úrokov z omeškania o 9 percentuálnych bodov vyššia ako základná úroková sadzba Európskej centrálnej banky[[1]](#endnote-2)) platná k prvému dňu omeškania s plnením peňažného záväzku.

(2) Ak sa počas trvania omeškania dlžníka s plnením peňažného záväzku, ktorý vznikol zo záväzkového vzťahu medzi podnikateľmi pri ich podnikateľskej činnosti alebo subjektom verejného práva a podnikateľom pri jeho podnikateľskej činnosti, zmení základná úroková sadzba Európskej centrálnej banky a ak je to pre veriteľa výhodnejšie, výška úrokov z omeškania je o 8 percentuálnych bodov vyššia ako základná úroková sadzba Európskej centrálnej banky1) platná k prvému dňu príslušného kalendárneho polroka, v ktorom trvá omeškanie; táto základná úroková sadzba Európskej centrálnej banky sa použije počas celého tohto polroka.

§ 2

Paušálna náhrada nákladov spojených s uplatnením pohľadávky

(k § 369c ods. 1)

(1) Paušálna náhrada nákladov spojených s uplatnením peňažného záväzku, ktorý vznikol zo záväzkového vzťahu medzi podnikateľmi pri ich podnikateľskej činnosti alebo orgánom verejnej moci a podnikateľom pri jeho podnikateľskej činnosti je určená v sume 40 eur.

(2) Trvanie omeškania dlžníka a jeho konečná dĺžka nemá vplyv na výšku paušálnej náhrady nákladov spojených s uplatnením pohľadávky.

§ 3

Prechodné ustanovenia

(1) Ak došlo k omeškaniu pred 1. februárom 2013, výška úrokov z omeškania sa riadi podľa predpisov občianskeho práva v znení účinnom k 31. januáru 2013.[[2]](#endnote-3))

(2) Nárok na paušálnu náhradu nákladov spojených s uplatnením pohľadávky vzniká po prvý raz v prípade, ak došlo k omeškaniu s plnením peňažného záväzku podľa zákona[[3]](#endnote-4)), ktorý bol uzatvorený najskôr 1. februára 2013.

§ 4

Záverečné ustanovenie

 Týmto nariadením vlády Slovenskej republiky sa preberajú právne záväzné akty Európskej únie uvedené v prílohe.

§ 5

Účinnosť

 Toto nariadenie nadobúda účinnosť 1. februára 2013.

**Príloha k nariadeniu č. .../2012 Z. z.**

**Zoznam preberaných právne záväzných aktov Európskej únie**

 1. Smernica Európskeho parlamentu a Rady 2011/7/EÚ zo 16. februára 2011 o boji proti oneskoreným platbám v obchodných transakciách (prepracované znenie) (Ú. v. EÚ L 48, 23.2.2011).

1. ) § 17 ods. 1 zákona č. 659/2007 Z. z. o zavedení meny euro v Slovenskej republike a o zmene a doplnení niektorých zákonov v znení neskorších predpisov. [↑](#endnote-ref-2)
2. ) Nariadenie vlády Slovenskej republiky č. 87/1995 Z. z., ktorým sa vykonávajú niektoré ustanovenia Občianskeho zákonníka v znení nariadenia vlády Slovenskej republiky č. 586/2008 Z. z. a nariadenia vlády Slovenskej republiky č. 281/2010 Z. z. [↑](#endnote-ref-3)
3. ) § 261 Obchodného zákonníka. [↑](#endnote-ref-4)